七言送詩僧思齊歸吳
作者：沈遘
朝代：宋

paragraphs: 西風送霜河水落，東都歸客不可留。
囊衣卷詩載輕舸，飄然獨下東南州。
吳山木落衆峰出，越湖潦散孤嶼浮。
橘丹蓴紫新薦俎，若下醪美不計售。
十年塵埃一日去，猿初脫檻鷹下韝。
幽潜遠颺肯回首，送之却顧令人愁。
鱸魚正肥張翰老，田園將蕪陶潜憂。
子歸應有問予者，爲解區區茲有由。